સુરતમાં વરાછા મિનીબજારમાં હીરાની લે-વેચનું કામ મોટાપાયે થાય છે. આજદિન સુધી ત્યાં કરોડોનો વેપાર માત્ર ચબરખી પર થતો હતો. મિનીબજારમાં આવેલા મલ્ટિલેવલ પાર્કિંગમાં ૧૨૦૦ વાહનો પાર્ક કરવાની કેપેસિટી છે. પાર્કિંગ કામકાજના દિવસોમાં ફુલ હોય છે, પરંતુ ડિસેમ્બર પછી માંડ ૫૦ ટકા જેટલાં વાહનો જ આવતાં હોય છે. બજારમાં આવનારા આ ૫૦ ટકા લોકો પાસે પણ ભાગ્યે જ કોઇ ધંધો છે. તેઓ માત્ર ટાઇમપાસ કરવા જ આવે છે. તેમને પૂછો તો તેઓ કહેશે કે ઘરે બેસીને નવરા શું કરીએ? કામકાજ તો કાંઇ છે નહીં. બજારમાં આવીને ટાઇમપાસ થઇ જાય છે. મહીધરપરા ખાતે આવેલા હીરા બજારમાં પણ આવી જ સ્થિતિ છે. છેેલ્લાં ૧૭ વર્ષથી હીરા બજારમાં દલાલીનું કામ કરતા ભગવાનજીભાઇ મોવલિયા કહે છે, “બજારમાં કામ જ નથી. હજુ મહિના સુધી તો નવરા બેસી રહેવું જ પડશે. પછી પણ શું થાય તેની કોઇ ગેરંટી નથી. સૌથી મોટી સમસ્યા તો એ છે કે હવે કામકાજ કૅશમાં થશે કે ચેકમાં તેની કોઇ જાણકારી નથી. અગાઉ બેથી ૫ાંચ ટકા જેટલું કામ કૅશમાં થતું હતું હવે બધું કામ ચેકમાં કરવું પડશે એવું લાગે છે, પરંતુ બધો દારોમદાર સરકાર માર્કેટમાં કૅશ ઉપલબ્ધ કરાવે તેની ઉપર છે. તે પછી પણ શું પૉલિસી આવે તે અંગે બધાને શંકા છે. ચેકમાં કામકાજ શરૂ કરી દઇએ અને પછી શું થાય તે અંગે બધાને ડર સતાવે છે. સરકાર અને બીજી સંસ્થાઓએ આ અંગે બધાને પૂરતી સમજ અને જાણકારી આપવી જોઇએ તો જ લોકો ચેકથી કામ કરતા થશે. ”